KLASA: 034-06/25-01/6

URBROJ: 711-02-02/01-2025-5

Zagreb, 17. ožujka 2025. godine

 **JAVORKO BEBEK**

**rukovoditelj pravne službe u Direkciji Zagreb,**

**Sektoru pravnih poslova trgovačkog društva Hrvatske**

 **šume d.o.o.**

**Predmet: očitovanje na zahtjev obveznika Javorka Bebeka, rukovoditelja pravne službe u**

 **Direkciji Zagreb, Sektoru pravnih poslova trgovačkog društva Hrvatske šume**

 **d.o.o., - daje se**

Povjerenstvo za odlučivanje o sukobu interesa (u daljnjem tekstu: Povjerenstvo) dana 11. veljače 2025. zaprimilo je zahtjev za očitovanjem koji je podnio Javorko Bebek, rukovoditelj pravne službe u Direkciji Zagreb, Sektoru pravnih poslova trgovačkog društva Hrvatske šume d.o.o.

U podnesenom zahtjevu podnositelj navodi kako u cilju izbjegavanja dvojbe u postupku imenovanja osobe na druge dužnosti u tijelima javne vlasti, postavlja pitanje može li član uprave trgovačkog društva u vlasništvu države nakon prestanka obnašanja dužnosti biti imenovan na drugu dužnost u tijelima javne vlasti. Također postavlja upit može li član uprave trgovačkog društva u vlasništvu države nakon prestanka obnašanja dužnosti biti imenovan ravnateljem ustanove kojoj je osnivač jedinica lokalne ili područne (regionalne) samouprave, odnosno zamjenikom ravnatelja ustanove, kao i na upravljačku funkciju u pravnoj osobi.

Povjerenstvo je pozvalo podnositelja dana 6. ožujka 2025. godine i 13. ožujka 2025. godine, da precizira zahtjev u odnosu na koju se konkretno javnu dužnost odnosi upit, te da navede jesu li postojali poslovni odnosi između trgovačkog društva u kojem obveznik obnaša dužnost i ustanove u kojoj bi nakon kraja mandata obavljao poslove ravnatelja ili zamjenika ravnatelja, kao i je li isto trgovačko društvo provodilo nadzor nad predmetnom ustanovom. Podnositelj zahtjeva je pozvan navesti i hoće li se provoditi natječajni postupak u ustanovi.

Podnositelj je precizirao svoj zahtjev dana 14. ožujka 2025. godine, navodeći da se upit odnosi na člana uprave trgovačkog društva kojem je osnivač država te da traži pojašnjenje može li isti biti imenovan za ravnatelja ustanove u zdravstvu kojoj je osnivač županija. Ističe da među njima nije bilo poslovnih odnosa, niti da je navedeno trgovačko društvo provodilo nadzor nad zdravstvenom ustanovom. Navodi i da je za radno mjesto ravnatelja predviđena provedba javnog natječaja te kako pretpostavlja da će se isti provoditi.

Iako zahtjev nije podnesen od obveznika, isti se odnosi na tumačenje odredbe Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu: ZSSI), stoga Povjerenstvo u sastavu Aleksandre Jozić-Ileković, predsjednice Povjerenstva te Ines Pavlačić, Nike Nodilo Lakoš i Ane Poljak, članica Povjerenstva, na temelju članka 32. stavka 1. podstavaka 3. i 4. ZSSI-a na 75. sjednici održanoj 17. ožujka 2025. godine, podnositelju daje očitovanje kako slijedi.

Povjerenstvo utvrđuje da je član uprave trgovačkog društva u većinskom državnom vlasništvu obveznik u smislu članka 3. stavka 1. točke 40. ZSSI-a, te da je ravnatelj zdravstvene ustanove kojoj je osnivač županije također obveznik u smislu članka 3. stavka 1. točke 65. ZSSI-a, te ih stoga obvezuju odredbe ZSSI-a.

Odredbom članka 23. stavka 1. ZSSI-a propisano je da obveznici ne smiju prihvatiti imenovanje na upravljačke funkcije u pravnoj osobi s kojom je tijelo javne vlasti u kojem je obveznik obnašao dužnost za vrijeme obnašanja dužnosti bila u poslovnom odnosu ili su nad njom obavljali nadzorne funkcije, a nije drukčije propisano posebnim zakonom, kao i da se navedeno ograničenje primjenjuje 18 mjeseci nakon prestanka obavljanja dužnosti.

Iz navoda podnositelja zahtjeva proizlazi kako se obveznik koji je obnašao dužnost člana uprave trgovačkog društva u većinskom državnom vlasništvu namjerava nakon prestanka mandata prijaviti na natječaj za radno mjesto ravnatelja ustanove u zdravstvu u vlasništvu županije. Nadalje, iz navoda proizlazi da među ovim pravnim osobama nije bilo poslovnih odnosa, niti da je društvo ostvarivalo nadzornu ulogu nad navedenom ustanovom.

Slijedom svega navedenog, ne postoje zakonske zapreke da navedeni obveznik bude imenovan na funkciju ravnatelja ustanove u zdravstvu po prestanku obnašanja dužnosti u upravi trgovačkog društva, odnosno nije potrebno da obveznik od Povjerenstva zatraži suglasnost iz članka 23. stavka 6. ZSSI-a.

Ukazuje se obvezniku da prema odredbi članka 9. stavka 2. ZSSI-a ne bi u obnašanju dužnosti ravnatelja ustanove mogao odlučivati o eventualnim poslovnim odnosima ustanove s trgovačkim društvom u kojem je bio član uprave za vrijeme cijelog obnašanja dužnosti.

 PREDSJEDNICA POVJERENSTVA

 Aleksandra Jozić-Ileković, dipl. iur.

Dostaviti:

1. Javorko Bebek, putem e-maila
2. Objava na internetskoj stranici Povjerenstva
3. Pismohrana